Baránik, Alojz, poslanec NR SR (2021-05-05):
Ďakujem. Aby sme trošku popreli tézu, ktorú, zdá sa, že niektorí zastávajú, že čím hlasnejšia lož, tým hlbšie prenikne do mysle jeho alebo jej voličov, tak teraz by som rád čo najviac vecne reagoval na niektoré veci, ktoré tu boli spomenuté. V prvom rade, ak je vyčítané tomuto návrhu to, že tam niečo chýba, sme v prvom čítaní, v druhom čítaní môžme doplniť aj tých, ktorí by tam prípadne mali byť a nie sú tam. Takže beriem to ako kritiku pre kritiku. Pokiaľ hovoríme, že... alebo pokiaľ vy hovoríte, že týmto návrhom sa presadzuje kolektívna vina, no, nie je to pravda, pretože je to, je to precízne určené pre tých, ktorých si Komunistická strana Československa vybrala na určité úlohy. Komunistická strana Československa bola veľmi metodická v tomto, presne vedela, že ako sa v týchto veciach postupuje, a my teraz opačným spôsobom pôjdeme po týchto ľuďoch, ktorí boli týmito beštiálnymi, neľudskými ľuďmi postavení do roly, kde ničili životy slušných ľudí. Pokiaľ ide o to, že pani kolegyňa Andrejuvová nevie, o čom hovorí, pretože je mladá, ja vám hovorím, že vie, o čom hovorí, a ja nie som mladý. A ja som sa narodil, keď môj otec bol v komunistickom žalári na Pankráci, Takže vy nehovorte tu, že to nebolo a že nevieme, o čom hovoríme. Vieme, len problém je ten, že vy ste deti komunistov alebo ste komunisti, a preto sa vás to dotýka. A to, že idete ruka v ruke s fašistami, pán Blaha, to je prirodzené, pretože komunisti a fašisti vždy boli ruka v ruke. A vy môžete stokrát hovoriť, že nie, ale bolo to tak a je to tak. Takže... a nevykladajte, že len vy ste vzdelaný, lebo vy ste prevzdelaný hlupák, to je známa vec. (Potlesk.) Ja som primitívny šofér, pretože vaša modla pán Harabin povedal, že som šofér, ako keby niečo bolo zlé na tom, keď je niekto šofér. Ja neviem, čo ste vy za komunistu, keď opovrhujete šoférami. (Smiech a potlesk. Zaznievanie gongu.) Bola, bolo tu, bolo tu povedané, okrem iných úplne nehoráznych somarín tu bolo povedané to, že nejaký slušný chudák, že tam strážil západnú hranicu. Len tak, si myslíte, že strážil západnú hranicu? Strieľal do chrbta tým, ktorí chceli, ktorí chceli ujsť z komunistického režimu? A pred kým ju strážil? Azda sa sem hrnuli zo Západu hordy nejakých ekonomických migrantov? Pred kým to strážil? Nie, strážili to pred tými, ktorí chceli z komunistického režimu ujsť, a strážili to tak, aby im mohli strieľať do chrbta alebo posielali na nich zúrivých psov. A povedať, že to boli nejakí chudáčkovia, ktorí strážili západnú hranicu, to je obrovské opovrhovanie tými, ktorých členovia rodín zahynuli na tých hraniciach pod guľkami týchto strážnikov, ktorých vy tu teraz obhajujete. A ja viem, o čom hovorím, lebo mne nad hlavou tie strážnické guľky lietali. Neviem, či vám, ale mne áno. A pokiaľ ide o tvrdenia, opakované tvrdenia pani kolegyne Vaľovej, že my sme vláda akejsi tvrdej pomsty. Nie, my nie sme vláda tvrdej pomsty, my sme vláda, ktorá sa snaží vycentrovať to strašné bezprávie, ktoré 12 rokov mafiánskej strany SMER tu spôsobil. A to, že ste, ako SMER ste ruka v ruke s fašistami a s komunistami, to je úplne samozrejmé. To, že sa vám toto nepáči, je dôkazom toho, že vy pochádzate z komunistických pomerov, ide vám to proti srsti, pretože to hovorí o vašich predkoch, hovorí to o všetkom, o tom, o čom ste sa učili doma, keď ste sedeli niekedy so svojimi rodičmi a ktorí vám vyprávali o tom, že čo zlé všetko urobili, keď boli v práci. Čiže tu sa nejedná o žiadnu pomstu, tu sa o jedná o napravenie krívd, ktoré dodnes zažívame preto, lebo tí, ktorí páchali svinstvá za komunistického režimu, sa mali lepšie ako ich obete. Ďakujem. (Potlesk.)